[{"text_idx": "#000001", "text": "Pseu\u0306donimulo Darik Otira c\u0302e la eldonejo Mondial aperigis 362-pag\u0302an romanon Vojag\u0302o al kunig\u0302o kun subtitolo \u201ckonfesoj de seksobsedito\u201d."}, {"text_idx": "#000002", "text": "Estas iusenca defio recenzi g\u0302in, c\u0302ar temas pri interesa fenomeno: la au\u0306toro tutkore volas s\u0302oki la legantojn, sed tiuj apenau\u0306 s\u0302okig\u0302as. Estas pli facile imagebla dumlega enuig\u0302o, ol s\u0302okig\u0302o de averag\u0302a leganto, kiu vivas en la moderna socio. C\u0302ar la au\u0306toro apenau\u0306 volis enuigi legantojn, evidentas koncepta mistrafo. Au\u0306, kio s\u0302ajnas pli reala, simpla malfruo. Nun la mondo (kaj, kiel unu el la eroj, ties esperantlingva parto) pli efike skueblas per aliaj temoj: terorismo, netoleremo, financaj mah\u0302inacioj, ekologio. Troa seksumado (cetere, ec\u0302 malgeja!) nun ne estas tia s\u0302oka temo. Probable ec\u0302 antau\u0306 jardeko estis alie, sed ne nun.\nLa au\u0306toro kun aprezinda pedanteco priskribas la seksan vivon de junulo Rikardo, kiu ekde adoleskanteco havas nehaltigeblan amordeziron. Sentante g\u0302in, li konstante kontentigas g\u0302in. La romano, specife ties unua duono, estas malinteresa ne pro kvanto da priskribitaj amoraj aktoj, sed pro manko de c\u0302io cetera. Rikardo nur seksumas kaj nenio pli. Vers\u0302ajne estus naive postuli de Darik Otira priskribojn de c\u0302irkau\u0306a medio au\u0306 sentoj de la protagonisto tiel, kiel farus Vladimir Nabokov au\u0306 Iris Murdoch. Sed la au\u0306toro de Vojag\u0302o al kunig\u0302o povus iom pli postuli de si. Kiam temas pri erotika romano, kaj Vojag\u0302o ja pretendas, oni atendas ne nur rakontojn pri la amorado. Ekzemple, s-ro Otira preskau\u0306 neglektas priskribojn de virina korpo, kio povus esti plej alloga parto de la romano \u2014 ja virinoj estas abundaj tie, do teorie estas amaso da beleco, kiu tute ne videblas entekste. Same pri eventoj, kiuj ne havas rektan rilaton al la seksaj aventuroj de Rikardo. Tio estas akceptebla, kiam temas pri negranda rakonto, sed ne pri tiom ampleksa romano."}, {"text_idx": "#000004", "text": "Alia misflanko de la romano estas ties finalo. En la dua duono Rikardo trovig\u0302as en konstanta rilato kun junulino, kio malebligas oftajn kokrojn, sed \u201ckompense\u201d li envolvig\u0302as en pornografian industrion (interalie, c\u0302i tiu parto de la teksto, kiu povintus esti ankau\u0306 interesega, farig\u0302as rezulte ec\u0302 teda pro ripetig\u0302o de samaj agoj). C\u0302i tiu historio, kiu pro evidentaj konsideroj ne povus finig\u0302i bone, kondukas Rikardon unue al s\u0302ang\u0302o de log\u0302loko, kaj poste al ruinigo de lia privata vivo. La c\u0302apitroj 78 kaj 79 (el 80) de Vojag\u0302o estas ties pinto. Tie preskau\u0306 mankas eventoj (kaj, felic\u0302e, enestas nur unu seksumo), sed estas ege interese legi pri suferoj kaj moralaj turmentig\u0302oj de Rikardo, kiujn kau\u0306zis nur lia miskonduto. La au\u0306toro finfine detaligis sentojn de sia protagonisto. Sed bedau\u0306rinde la au\u0306toraj penoj ne sufic\u0302is por la finalo. Vers\u0302ajne li (au\u0306 \u201cili\u201d, se temas pri grupo de au\u0306toroj \u2014 lau\u0306 kelkaj supozoj tio estas reala) estis jam tro laca de verkado kaj preferis voki \u201cdion el mas\u0302ino\u201d. Ene de tri pag\u0302oj la situacio, g\u0302is tiam absolute senespera, mirinde stabilig\u0302is. Tio lasas postguston de literatura amatoreco, kio estas des pli domag\u0302a, c\u0302ar la mallertegan finalon antau\u0306as menciitaj preskau\u0306 majstraj c\u0302apitroj."}, {"text_idx": "#000005", "text": "Preskau\u0306 tra la tuta romano iras movada linio. Rikardo posedas Esperanton, vizitas renkontig\u0302ojn (IS, IJK, IJS) kaj ec\u0302 kunfondas klubon en unu el siaj log\u0302lokoj. Certe, tio estas senpere ligita kun amoraj aventuroj, sed c\u0302i-aspekte la au\u0306toro estas ec\u0302 lau\u0306dinda. Estas vaste konata, sed malofte agnoskata fakto de fojfoja malc\u0302asto, kiu regas en Esperanto-kongresoj kaj seminarioj. S-ro Otira priskribis g\u0302in sufic\u0302e detale. Plia pluso de la libro estas kurioza teoria studeto pri pornografio en la 50a c\u0302apitro."}]